《别离曲》
清代·钱九府

别离苦别离，顷刻天一涯。斟酌临别语，无使忆来悲。

日月不停临不息，安得男儿无驱驰。聊将杯中物，重订归来时。

来春未为晚，所虑惑愆期。车马侍道旁，加策竟去之。

眼见车遥遥，不闻马萧萧。独余千重恨，压断万里桥。

桥头杨，断还续，祝尔早黄复早绿。

作者简介：钱九府，字南浦，密县人。乾隆戊子举人。有《南浦诗集》。